Ondersoek ná spoedkamera aan die brand gesteek wordFoto: Verskaf. Die spoedkamera op die R40 tussen Mbombela en Witrivier naby Rockysdrift in Mpumalanga is afgebrand. Joseph Mabuza, woordvoerder van die LUR vir gemeenskapsveiligheid in Mpumalanga, het gesê die kamera word gebruik om “bewegende oortredings”, spesifiek motoriste wat die spoedperk oorskry, wat die meeste ongelukke op die R40 veroorsaak, op kamera vas te vang. Die voorval het volgens Mabuza glo Maandagaand plaasgevind en ŉ lid van die publiek het die voorval Dinsdagoggend by die departement aangemeld. “Die kamera wat nou afgebrand is, is al gebruik om 17 541 motoriste wat te vinnig gery het aan die pen te laat ry. Dít dui daarop dat daar duidelik ŉ behoefte is aan so ŉ kamera. Dié naweek alleen is vier mense op die R40 by Mbombela en Barberton oorlede,” het Mabuza gesê. Die motief vir die voorval is nog onbekend, maar dit word ondersoek. Pat Ngomane, LUR van gemeenskapsveiligheid, het ŉ beroep gedoen op wetstoepassingsagentskappe om hulle nie hierdeur te laat afskrik nie, maar voort te gaan met hul harde werk om jaagduiwels aan die pen te laat ry. “Dit is betreurenswaardig dat mense infrastruktuur vernietig wat ander se lewe kan red. Niemand het die reg om ons kameras te vernietig nie. Mense moet eerder die verkeersregulasies nakom en die regering bystaan om ongelukke te verminder.” Ngomane het ook ŉ beroep gedoen op lede van die publiek wat moontlik weet wat gebeur het om na vore te kom met inligting wat die polisie in die ondersoek kan bystaan.